Toe ons leidster Donderdag vir my vra om te open, het ek dadelik ja gesê en vir God gevra dat Hy vir my sal wys wat ek moet sê, maar so kom Saterdagaand en Hy het nog nie gewys nie.
Ek besef die konteks is nou nie reg nie, dit was Jesus se kruiswoorde en vir Hom het dit regtig gevoel of God Hom verlaat het, terwyl ek dit regtig nie gevoel het nie. Ek is die laaste tyd uiters bewus van God se teenwoordigheid en Sy sorg.
Soms kan dit vir ons voel of God ons verlaat het, of dat ons Hom nie hoor nie, omdat ons dalk nie vir Hom tyd gee om met ons te praat nie, soos wat ek die vorige twee dae gedoen het.
Ons kry Hom deur stil te gaan sit by sy voete, te luister wat Hy sê uit sy woord. Ons kry Hom op baie ander maniere, in die natuur, of waar ookal. Maar ons MOET Hom soek. Ons kan Hom op al die ander plekke gaan soek, maar die sekerste plek waar ons Hom sal kry, is as ons die Bybel self oopmaak en by Hom self gaan hoor.
Geestelike boeke is goed om te lees, maar slegs aanvullend, nie in die plek van die Bybel nie. Ons moet eerder lees wat God self sê, as wat ons lees wat mense OOR die Woord sê.
Soveel wysheid in hierdie skrywe, Toortsie. Ek het die week wat verby is, ook weer tot die besef gekom dat Hy wil praat, maar ek raak nie stil nie.
Ek soek, maar ek skarrel en ek praat met Hom, maar Hy skarrel nie saam nie…. so weet ek ek moet gaan stilsit by Hom net daar waar ek Hom laas gekry het. Ek weet Hy wag geduldig daar. Dankie tog dat ek dit mag weet!